DA Den Europæiske Unions Tidende CE 88/639

(2004/C 88 E/0656)

SKRIFTLIG FORESPØRGSEL E-3257/03

af Margrietus van den Berg (PSE) til Kommissionen

(3. november 2003)

Om: Genbrugsvirksomheder og moms

Genbrugsvirksomheder betragter det som en af deres hovedopgaver at finde og udnytte muligheder for genbrug. Det gør de ved at indsamle, sortere, reparere og på ny udbyde udtjente produkter. I Belgien omfattes genbrugsbranchen af sociale årsager af momssatsen på 6 %. I Nederlandene er der gentagne gange gjort forsøg på også dér på grundlag af sociale og miljøtekniske argumenter at lade genbrugsbranchen omfatte af satsen på 6 %. Nu har Kommissionen forelagt meddelelsen (1) om integreret produktpolitik for Parlamentet og Rådet. Heri behandles på en række punkter afgiftsbegunstigelser for miljøvenlige koncepter. Men genbrugsbranchen nævnes ikke specifikt.

1. Har Kommissionen kontakt til de europæiske genbrugsvirksomheders interesseorganisation (RREUSE) om dette spørgsmål?

2. Hvad er resultaterne af denne dialog i bekræftende fald? Hvorfor gennemføres der i benægtende fald ikke en sådan dialog?

3. Er Kommissionen ikke enig i, at genbrugsbranchen yder et værdifuldt bidrag til at skabe et bæredygtigt samfund?

4. Hvad har Kommissionen til hensigt at gøre for at inddrage genbrugsbranchen i den integrerede produktpolitik?

5. Mener Kommissionen ikke også, at genbrugsbranchen af sociale og miljøtekniske argumenter må kunne gøre krav på afgiftsbegunstigelser, hvilket vil sige en reduceret momssats på 6 %?

Svar afgivet på Kommissionens vegne af Frits Bolkestein

(19. december 2003)

Kommissionen er i færd med at afslutte sin høring af de berørte parter vedrørende temastrategien for affaldsforebyggelse og genanvendelse. I den kontekst har den etableret kontakt med — blandt mange andre — Rreuse, især om spørgsmål vedrørende reparation og genbrug af produkter og udstyr.

Høringsperioden for temastrategien for affaldsforebyggelse og genanvendelse (2) er netop sluttet den 30. november 2003. Nogle af de punkter, der behandles i meddelelsen herom, er økonomiske instrumenter. Der er dog endnu ikke truffet nogen konkrete konklusioner om de enkelte berørte parters bidrag.

Kommissionen værdsætter, som den anfører i sin meddelelse, det værdifulde bidrag, genvindingsindustrien yder til bæredygtig udvikling. I meddelelsen kommer man således ind på mange forskellige genan-vendelsesspørgsmål, som kan spille en nøglerolle i det globale koncept for bæredygtig ressourceforvaltning.

I den integrerede produktpolitik (IPP) vurderes produkters indvirkning på miljøet i hele deres livscyklus. Genanvendelse og genbrug er derfor virkeligt centrale spørgsmål i IPP. De teknologier og procedurer, der anvendes i genanvendelsesaktiviteter, kan bidrage til at undgå negative miljøvirkninger ved slutningen af et produkts levetid, spare energi og ressourcer og bidrage til mere miljøvenlige produktudformninger.

Den 23. juli 2003 vedtog Kommissionen, således som den havde bebudet det i sin meddelelse om momsstrategien fra 2000 (3), forslaget til direktiv vedrørende revision og rationalisering af regler og undtagelser, der finder anvendelse ved fastsættelse af de nedsatte momssatser (4). Formålet hermed er primært at forbedre det indre marked, bl.a. ved at søge at opnå en forenkling og mere ensartet anvendelse af momssystemet.

Forslaget indeholder ingen særlige bestemmelser om genbrugsvirksomhed; sjette momsdirektiv (5) indeholder allerede gunstige foranstaltninger for denne sektor.

For det første er dette erhverv i de fleste tilfælde omfattet af den særordning for brugte genstande, kunstgenstande, samlerobjekter og antikviteter, der er fastlagt i artikel 26a i nævnte direktiv. Det betyder, at erhvervsdrivende (betegnet som momspligtige forhandlere), som sælger brugte varer, kun beskattes af den faktiske fortjenstmargen. Denne fortjenstmargen er lig med forskellen mellem den momspligtige forhandlers salgspris og købsprisen.

Desuden fastsættes det i direktivets bilag H, kategori 14, at medlemsstaterne kan anvende en nedsat momssats (på mindst 5 % ) på »Levering af goder og tjenesteydelser fra velgørende organisationer, der af medlemsstaterne er anerkendt som sådanne, og som arbejder med sigte på velfærd og social sikring, medmindre disse leveringer er fritaget i henhold til artikel 13.« Det betyder f.eks., at en medlemsstat kan anvende en nedsat momssats på videresalg af genstande, der er indsamlet af organisationer, som er anerkendt som velgørende organisationer.

Det skal dog bemærkes, at princippet for momssatser er, at den normale sats skal anvendes. Anvendelsen af en nedsat sats er en mulighed, som medlemsstaterne kan overveje at benytte, og det kan forklare, hvorfor der er nogle, som har indført en nedsat sats på dette område, mens andre ikke har det.

Kort sagt synes det ikke at være nødvendigt med andre særforanstaltninger for nedsættelse af momssatsen i denne sektor.

(1) KOM(2003) 302.

(2) KOM(2003) 301 endelig udg.

(3) KOM(2000) 348 endelig udg.

(4) KOM(2003) 397 endelig udg.

(5) Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter, EFT L 145 af 13.6.1977.